Seletuskiri siseministri käskkirja „Siseministri 12. jaanuari 2026. a käskkirjaga nr 1-3/1 kinnitatud „Siseministeeriumi valitsemisala 2026. aasta riigieelarve liigenduse kinnitamine“ muutmine“ juurde
Riigieelarve seadus § 31 lõike 2 kohaselt liigendab minister riigieelarves märgitud ministeeriumi valitsemisala vahendid administratiivselt ja majandusliku sisu järgi valitsemisala eelarves vähemalt eelarveklassifikaatori kohaselt kehtestatud kohustuslikus planeerimisdetailsuses. Sealjuures lähtub minister Vabariigi Valitsuse otsusest, millega liigendatakse riigieelarves märgitud ministeeriumi valitsemisala investeeringud kinnisasjadesse objektide kaupa.
Riigieelarve seaduse § 56 lõike 22 kohaselt on ministril õigus muuta riigieelarvega kindlaks määratud ministeeriumi valitsemisala piirmääraga vahendite riigiasutuste või nende gruppide eelarve liigendust ja programmi tegevuse majandusliku sisu detailset liigendust, ületamata riigieelarves sätestatud ulatust ja tingimusi.
Riigieelarve seaduse § 56 lõike 24 kohaselt teavitab ministeerium Riigikogu rahanduskomisjoni tehtud eelarvemuudatustest ja nende põhjendustest.
Riigieelarve koostamise ajal ei ole ministeeriumi valitsemisala kõik tulevased vajadused veel täielikult määratletud ning mitmed otsused on ettevalmistamisel. Eelarveaasta jooksul täpsustuvad asjaolud, ilmnevad täiendavad vajadused ning võetakse vastu uusi otsuseid, millest tulenevalt võib tekkida põhjendatud vajadus muuta riigieelarvega kehtestatut, et tagada eelarve kooskõla tegeliku olukorra ja õiguslike kohustustega.
Siseministeeriumi valitsemisalas on tekkinud vajadus muuta 2026. aastaks riigieelarves valitsemisalale ette nähtud ning ministri poolt liigendatud piirmääraga vahendite eelarvet. Muudatusi on tehtud nii programmitegevuste vahel ühe tulemusvaldkonna sees kui ka asutuste ja majandusliku sisu lõikes.
Ministri otsustatud muudatused:
Muudatusi viiakse sisse Päästeameti, Politsei- ja Piirivalveameti, SMIT-i ja Siseministeeriumi eelarvetesse.
Siseministeeriumi kulusid on vähendatud 59 775 euro võrra ja investeeringuid 929 400 euro võrra.
Kuludest 50 000 eurot on suunatud Siseministeeriumi eelarvest Politsei- ja Piirivalveameti eelarvesse projekti „Mehitamata õhusõidukiga liiklusõnnetuse sündmuskoha kaardistamise võimalused kehvades ilmastikuoludes ja/või halbades valgustingimustes“ elluviimiseks.
Kuludest 9 775 eurot on suunatud Siseministeeriumi eelarvest SMIT-i eelarvesse Webware’i hooldus- ja tugiteenuste lepingu ning AI-tööriista litsentsikulude katteks.
Siseministeeriumi IT-investeeringute eelarvest on suunatud SMIT-i IT-investeeringute eelarvesse 929 400 eurot. Investeeringut on kavandatud kasutada AI-projektide, e-politsei ja arvutitöökohaga seotud tegevuste elluviimiseks.

Päästeamet on teinud muudatusi kulude majanduslikus sisus. Muudatuste eesmärk on muuhulgas rahastada muuseumiöö läbiviimist, katta kütusekulude puudujääki, soetada mitmesugust varustust (nt pommitehniku komplektid, nööripääste lisavarustus, kergkiivrid, AED-seadmed põhiautodele jm) ning katta käsunduslepingute kulusid.
Politsei- ja Piirivalveamet on teinud muudatusi kulude majanduslikus sisus, et tagada eelarvekontode ja tehtavate kulude vastavus. Näiteks on majandamiskulude eelarvest osa suunatud tööjõukulude eelarvesse, et tasuda analüüsi läbiviimise eest. Toetuste eelarvest on osa suunatud majandamiskulude eelarvesse, kuna vabatahtlikele merepäästjatele valmisoleku tagamise eest makstav tasu ei ole käsitatav toetusena, vaid tegemist on hüvitatavate kuludega.
Siseministeerium on muutnud eelarves projektide vahelist kulude jaotust vastavalt projektide edenemisele ja tehtud otsustele.
Eelnevalt kirjeldatud muudatused on muutnud eelarvejaotust asutuste, programmi tegevuste ja majandusliku sisu vaates.
					
